J. Medveď, minister životného prostredia SR: (2009-12-10):
Správa vo svojej úvodnej časti obsahuje prehľad a stručnú charakteristiku medzinárodnoprávnych dokumentov vrátane európskej a slovenskej legislatívy, ktoré upravujú problematiku znižovania emisií skleníkových plynov a obchodovania s emisnými kvótami. Predaj prebytočných emisných kvót Slovenskej republiky uskutočnilo Ministerstvo životného prostredia SR podľa zákona č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov, ktorým bola do právneho poriadku Slovenskej republiky transponovaná smernica Európskeho parlamentu a Rady č. 2003/87-ES o vytvorení schémy obchodovania s emisnými kvótami skleníkových plynov. Správa popisuje priebeh rokovaní a aktivít Ministerstva životného prostredia SR v súvislosti s predajom prebytočných emisných kvót typu AAU vrátane chronologického prehľadu rokovaní zástupcov ministerstva s potenciálnymi kupujúcimi v roku 2007 a 2008. Ministerstvo životného prostredia v procese prípravy a realizácie predaja prebytočných emisných kvót vyhodnocovalo ponuky spolu šiestich spoločností, ktoré mali záujem na odkúpení voľných AAU jednotiek na základe nasledujúcich kritérií: - celkové množstvo jednotiek AAU, o ktoré má daná spoločnosť záujem, - cena za jednu tonu AAU, - podmienky a spôsob realizácie úhrady kúpnej ceny, - iné dodatočné podmienky záujemcu nešpecifikované. Na základe stanovených kritérií ministerstva pre výber kupujúceho ministerstvo ďalej rokovalo o možnostiach odpredaja prebytočných emisných kvót AAU v časovom horizonte november 2007 až júl 2008 spolu so štyrmi obchodnými spoločnosťami tak, ako vyplýva z prehľadu uskutočnených rokovaní uvádzaných v správe. Počnúc mesiacom júl 2008 už ministerstvo rokovalo výhradne s americkou spoločnosťou Interblue Group, ktorej ponuku vyhodnotilo ako najvýhodnejšiu. Uvedená spoločnosť bola pre zahraničných odborníkov na trhu s emisiami neznámou spoločnosťou. Vážené panie poslankyne, vážení páni poslanci, pred uzatvorením samotnej zmluvy o predaji emisných kvót Ministerstvo životného prostredia SR informovalo vládu Slovenskej republiky na rokovaniach vlády dňa 8. a dňa 15. októbra 2008 o tom, že v rokovaniach so záujemcami dosiahlo upustenie od požiadaviek na kontrolu financií a participovaní na jednotlivých projektoch len u spoločnosti Interblue Group a že spoločnosť Interblue Group ponúkla sumu 6,5 eur za jednu tonu ekvivalentu oxidu uhličitého. Ministerstvo v informácii ďalej uviedlo, že v roku 2008 má k dispozícii celkový limit v objeme 16,5 mil. ton voľných jednotiek, ktoré nie je možné preniesť do nasledujúcich období, pretože pri ich nevyužití tieto prepadnú. Uvedené informácie poskytnuté vláde boli zo strany ministerstva neúplné, nepresné a informácie o časovo obmedzenej platnosti jednotiek AAU zavádzajúce. Uvedené náležitosti plánovaného obchodného vzťahu tak, ako ich ministerstvo prezentovalo na rokovaniach vlády, v konečnom dôsledku nezodpovedali zmluvnému vzťahu medzi Slovenskou republikou zastúpenou Ministerstvom životného prostredia SR ako predávajúcim a spoločnosťou Interblue Group ako kupujúcim podľa uzatvorenej zmluvy o predaji kvót skleníkových plynov zo dňa 13. novembra 2008, nakoľko ministerstvo už ďalej neinformovalo vládu o časovej viazanosti ponuky Interblue Group a ani o nových požiadavkách spoločnosti Interblue Group, ktorých akceptáciou zo strany ministerstva došlo k zmene podstatných obchodných náležitostí zmluvy o predaji kvót skleníkových plynov. Podľa uvedenej zmluvy sa ministerstvo zaviazalo predať spoločnosti Interblue Group 50 mil. jednotiek za kúpnu cenu 5,5 eur v priebehu rokov 2008 až 2012. Zmluva o predaji kvót skleníkových plynov z 13. novembra bola zmenená a doplnená dvoma dodatkami z 2. decembra 2008 a 6. februára 2009. Prvý z dodatkov v sume upravil zvýšenie kúpnej ceny na 6,5 eur za zrealizovaný obchod prevodu 15 mil. ton AAU v roku 2008, ktoré podmienil použitím kúpnej ceny na projekty tzv. zelenej investičnej schémy GIS projekty, druhý dodatok o zmluve následne podrobne špecifikoval tieto projekty. Správa obsahuje i prehľad všetkých zrealizovaných transakcií s jednotkami AAU prostredníctvom Národného registra emisných kvót Slovenskej republiky. V roku 2008 bolo v Slovenskej republike zobchodovaných celkovo 15 150-tisíc ton jednotiek AAU, z toho 15 mil. ton bolo transferovaných spoločnosti Interblue Group a 150-tisíc ton japonskej spoločnosti Sumitomo Corporation na základe zmluvy uzatvorenej v roku 2003 medzi Sumitomo Corporation ako kupujúcim a spoločnosťou Evolution Markets ako predávajúcim. Vážené panie poslankyne, vážení páni poslanci, z analýzy postupu ministerstva životného prostredia pri výbere zmluvného partnera, z výsledkov rokovaní s potenciálnymi kupujúcimi, ako aj z konečného zmluvného vzťahu so spoločnosťou Interblue Group vyplýva, že proces obchodovania s emisnými kvótami nebol zo strany ministerstva profesionálne zvládnutý, čo mohlo poškodiť medzinárodný kredit Slovenska v tejto oblasti. Zmluva neposkytuje dostatočné garancie pre štát ako predávajúceho, keďže z hľadiska rozsahu vzájomných práv a povinností zmluvných strán je zmluva nevyvážená a je jednostranne výhodná v prospech strany kupujúceho. Stanovenie pevnej kúpnej ceny pre jednotky AAU v zmluve uzatvorenej na dlhé časové obdobie do konca roku 2012 nemá s poukazom na všeobecné zásady nakladania s majetkom štátu, ktorými sú hospodárnosť, účelnosť, efektívnosť a transparentnosť, opodstatnenie. Prioritou ministerstva v súčasnosti je právne doriešiť ukončenie zmluvného vzťahu s Interblue Group a získať imidž dôveryhodného a spoľahlivého partnera na trhu obchodovania s voľnými jednotkami AAU. Ďakujem za pozornosť.